Temeljem članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge («Narodne novine» broj 26/15), članka 8. Pravilnika o financiranju udruga iz proračuna Općine Antunovac («Službeni glasnik Općine Antunovac» broj 13/15) i članka 45. Statuta Općine Antunovac («Službeni glasnik Općine Antunovac» broj 2/13, 3/18 i 7/19), Općinski načelnik Općine Antunovac dana, 31. prosinca 2019. godine, objavljuje

**NATJEČAJ**

**za prijavu projekata i institucionalnu podršku udrugama**

**za 2020. godinu iz proračuna Općine Antunovac**

1. **Predmet Natječaja**

**Članak 1.**

Predmet ovog Natječaja je financiranje projekata i programa rada udruga iz proračuna Općine Antunovac.

Pravo na korištenje nepovratnih novčanih sredstava (u tekstu:podrške) Općine Antunovac može ostvariti udruga u cilju provedbe aktivnosti od interesa za opće dobro, a kojima se ispunjavaju ciljevi i prioriteti definirani strateškim i planskim dokumentima Općine Antunovac.

Odredbe koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog natječaja prihvatljivi prijavitelji, odnosno partneri.

Podnositelj prijave može ostvariti pravo na korištenje podrške Općine Antunovac za maksimalno dva programa rada ili projekta s rokom provedbe do 31. prosinca 2020. godine.

Prihvatljivi troškovi definirani su Pravilnikom o financiranju udruga iz proračuna Općine Antunovac (u tekstu: Pravilnik).

Općina Antunovac financirati će samo one udruge koje ispune uvjete koji su definirani Pravilnikom i ovim Natječajem u kategorijama predviđenim Proračunom za 2019. godinu:

- Javne potpore u športu (Program 1005, Aktivnost 100001, Pozicija R201),

- Javne potpore u kulturi (Program 1006, Aktivnost 100001, Pozicija R202),

- Javne potpore udrugama mladih (Program 1008, Aktivnost 100002, Pozicija R203),

- Javne potpore vjerskim zajednicama (Program 1010, Aktivnost 100001, Pozicija R204),

- Javne potpore udrugama za razvoj civilnog društva (Program 1017, Aktivnost 100001, Pozicija R205).

1. **Iznos sredstava**

**Članak 2.**

U Proračunu Općine Antunovac predviđena su sredstva za financiranje različitih projekata i institucionalne podrške udrugama u 2020. godini.

Ukupno predviđen iznos sredstava za financiranje projekata i institucionalne podrške udrugama je 825.000,00 kuna.

Iznos koji će se temeljem ovog natječaja moći dodijeliti udrugama za potporu realizaciji njihovih programa i projekata kojima će se zadovoljiti potrebe Općine Antunovac i ciljevi definirani strateškim dokumentima je 615.000,00 kuna.

Sredstva su raspoređena po kategorijama:

1. Javne potpore u športu 330.000,00 kuna

2. Javne potpore u kulturi 60.000,00 kuna

3. Javne potpore udrugama mladih 5.000,00 kuna

4. Javne potpore vjerskim zajednicama 20.000,00 kuna

5. Javne potpore udrugama za razvoj civilnog društva 200.000,00 kuna.

1. **Korisnici financiranja**

**Članak 3.**

Uvjeti koje podnositelji prijave moraju udovoljavati kako bi ostvarili nepovratna sredstva, odnosno stekli status korisnika financiranja (nastavno: Korisnici) su:

1. udruga mora biti upisana u Registar udruga Republike Hrvatske ili u drugi odgovarajući registar;
2. udruga mora biti upisana u Registar neprofitnih organizacija;
3. udruga mora uredno ispunjavati obveze iz svih prethodno sklopljenih ugovora o financiranju iz proračuna Općine Antunovac;
4. udruga ne smije na natječaj prijaviti više od 2 programa ili projekta;
5. udruga mora uredno plaćati doprinose i poreze te druga davanja prema državnom proračunu i proračunu Općine Antunovac;
6. udruga mora imati organizacijske kapacitete i ljudske resurse za provedbu programa i projekata, obavljanje javne ovlasti i pružanje socijalnih usluga;
7. mora voditi transparentno financijsko poslovanje;
8. da se protiv udruge odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
9. da za program/projekt nisu u cijelosti već odobrena sredstva iz proračuna Europske unije, državnog proračuna ili proračuna Općine Antunovac;
10. prijava na natječaj mora sadržavati sve podatke, dokumentaciju i popunjene obrasce određene natječajem i ovim pravilnikom.

Dokaze o ispunjavanju uvjeta iz stavka 1. točaka 1. i 2. ovoga članka pribavlja Povjerenstvo iz elektroničkih baza podataka.

1. **Obavezna dokumentacija**

**Članak 4.**

Podnositelj prijave na Natječaj dužan je dostaviti sljedeću dokumentaciju:

1. obrasce za prijavu programa ili projekta:
   1. obrazac opisa programa ili projekta
   2. obrazac proračuna programa ili projekta,
2. obrazac izjave o nepostojanju dvostrukog financiranja,
3. obrazac izjave o partnerstvu, kada je primjenjivo,
4. obrazac životopisa voditelja programa ili projekta,
5. popis priloga koji se prilažu prijavi.

**Članak 5.**

Uz ispunjene, potpisane i ovjerene obrasce navedene u natječajnoj dokumentaciji potrebno je uz prijavu na natječaj priložiti:

1. potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja;
2. uvjerenje o nekažnjavanju odgovorne osobe udruge i voditelja programa/projekta u izvorniku ili preslici, s tim da uvjerenje ne smije biti starije od šest mjeseci od dana objave natječaja;
3. popis članova udruge i zaposlenih, ako je primjenjivo;
4. za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te presliku knjige prihoda i rashoda za prethodnu godinu.

Uz prijavu iz stavka 1. ovoga članka može biti priložen materijal o prezentaciji rada udruge (isječci iz novina, brošure, publikacije i slično) na najviše pet stranica.

1. **Dostavljanje dokumentacije**

**Članak 6.**

Prijavni obrasci kao i sva natječajna dokumentacija može se podići u Jedinstvenom upravnom odjel Općine Antunovac ili na Internet stranicama Općine, te se isti s propisanom dokumentacijom u privitku, dostavlja u zatvorenoj omotnici osobno ili na adresu: **Općina Antunovac**  **B. Radića 4,** **31216 Antunovac,** uz naznaku: **„NATJEČAJ za prijavu projekata i institucionalnu podršku udrugama za 2020. godinu iz proračuna Općine Antunovac - NE OTVARATI“.**

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja projekta, te ovjerene službenim pečatom udruge.

Rok za podnošenje prijave na natječaj je 30 dana od dana objave javnog natječaja.

Neće se razmatrati prijave:

- koje su dostavljene: nakon isteka roka ili od osoba koje ovim Natječajem nisu određene kao Korisnici,

- koje nisu predmet ovog Natječaja,

- koje ne sadrže svu Natječajem propisanu dokumentaciju.

1. **Odabir prijava**

**Članak 7.**

Za provođenje postupaka javnih natječaja imenuje se Povjerenstvo za provjeru ispunjavanja propisanih uvjeta natječaja i ocjenjivanje prijava (u daljnjem tekstu: Povjerenstvo) u sastavu:

* Ante Modrić, predsjednik,
* Marta Bezjak, član,
* Ljubica Busak, član.

Po obradi svih pristiglih ponuda Povjerenstvo donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta natječaja.

Zadaće Povjerenstva u postupku ocjenjivanja prijavljenih programa i projekata su:

* razmatranje i ocjenjivanje prijava koje su ispunile propisane uvjete natječaja sukladno kriterijima iz natječaja;
* izrada prijedloga odluke o odobravanju/neodobravanju financijskih sredstva za programe i projekte.

Neslužbena lista podnositelja prijava kojima su odobrena sredstvaobjavljuje se na Internet stranicama Općine Antunovac. Podnositeljima prijava kojima nisu odobrena sredstva Odluka se sukladno članku 20. Pravilnika šalje na adresu podnositelja.

Podnositelji prijave imaju pravo u roku od 8 dana od dana od dana zaprimanja Odluke podnijeti prigovor u pisanom obliku na adresu **Općina Antunovac**  **B. Radića 4,** **31216 Antunovac,** uz naznaku: **„NATJEČAJ za prijavu projekata i institucionalnu podršku udrugama za 2020. godinu iz proračuna Općine Antunovac – Prigovor na Odluku“.**

Općinski načelnik odlučuje povodom prigovora podnositelja prijave.

1. **Ugovor o financiranju**

**Članak 8.**

Sa svim udrugama kojima su odobrena financijska sredstva Općina Antunovac će potpisati ugovor, kojim će se definirati prava i obveze korisnika sredstava, iznos sredstava i namjena, sredstva te rokovi provedbe i obveze izvještavanja o provedbi projekta ili programa i utrošku sredstava.

U slučaju da je odobreno samo djelomično financiranje programa ili projekta, Povjerenstvo ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

1. **Ostale informacije**

**Članak 9.**

Dostavljanjem dokumentacije na ovaj Natječaj, korisnik sredstava daje odobrenje Općini Antunovac da osnovne podatke o korisniku i projektu objavi na službenim Internet stranicama Općine Antunovac te u drugim izvještajima.

Općina Antunovac će u suradnji s korisnikom financiranja, pratiti provedbu financiranih programa ili projekata udruga, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, ovom pravilniku i drugim pozitivnim propisima.

Sve ostale informacije dostupne su u Pravilniku o financiranju udruga iz proračuna Općine Antunovac i Uputama za prijavitelje te su oni sastavni dijelovi ovog Javnog natječaja.

Sastavni dio ovog natječaja su i obrasci za prijavu projekta ili programa i izvještavanje.

Sva pitanja vezano uz natječaj mogu se postaviti na:

**Općina Antunovac**

**B. Radića 4,** **31216 Antunovac**

**tel: 031 278 022**

**fax: 031 278 023**

**email: opcina-antunovac@os.t-com.hr**

KLASA: 007-01/19-01/14

URBROJ: 2158/02-01-19-3

U Antunovcu, 31. prosinca 2019. godine

Općinski načelnik

Davor Tubanjski, bacc. ing. agr.

PRILOZI:

* Obrazac 1 - Obrazac opisa programa ili projekta
* Obrazac 2 - Obrazac proračuna
* Obrazac 3 - Izjava o nepostojanju dvostrukog financiranja
* Obrazac 4 - Izjava o partnerstvu
* Obrazac 5 - Životopis
* Obrazac 6 - Popis priloga
* Obrazac 7 - Obrazac za procjenu kvalitete prijave
* Obrazac 8 - Opisni izvještaj projekta/programa rada
* Obrazac 9 - Obrazac financijskog izvješća
* Obrazac 10 - Obrazac ugovora o dodjeli financijskih sredstava
* Upute za prijavitelje.